
|  |
| --- |
|  |
|  |



**DEN NORSKE KYRKJA   
Stryn Kyrkjelege Fellesråd**

**VEDTEKTER FOR GRAVPLASSANE I STRYN KOMMUNE**

*Jf. lov av 7.juni 1996 nr. 32 om gravplassar, kremasjon og gravferd (gravplasslova) § 8, § 14 og § 21,*

*og forskrift til lov om gravplassar, kremasjon og gravferd av 10. januar 1997*

*nr. 16 (gravplassforskrifta) § 15a.*

*Vedteke av Stryn Kyrkjelege Fellesråd 02.02.2023*

*Godkjende av Statsforvaltaren i Vestfold og Telemark 07.07.2023*

*Gjeldande frå 07.07.2023*

**§ 1. FORVALTNING**

Gravplassane i Stryn kommune er underlagt Stryn Kyrkjelege Fellesråd sitt mynde og administrasjonsområde.

**§ 2. DEFINISJONAR**

**Gravplassmyndigheit:** Stryn Kyrkjelege Fellesråd utøver forvaltningsansvaret for gravplassane i Stryn kommune, jf. gravplasslova med forskrifter.

**Frigrav:** Grav som gravplassmyndigheita har tildelt ein avdød person heimehøyrande i Stryn kommune, og som det ikkje blir betalt festeavgift for i fredingstida.

**Festa grav**: Grav som blir festa mot betaling av avgift. Festa gravstad: Fleire kistegraver som er festa saman.

**Kistegrav:** Grav som stettar forskrifta sine krav om storleik for gravlegging av kister. I ei kistegrav kan det også gravleggast urner.

**Ordinær urnegrav:** Grav til askeurner med plass til fire urner.

**Urnegrav i minnelund:** Grav i minnelund med plass til ei urne.

**Namna minnelund:** Gravfelt med felles minnesmerke med namn og data på dei som er gravlagde der.

**Anonym minnelund:** Gravfelt for anonyme graver. Feltet har eit felles minnesmerke utan opplysningar om kven som er gravlagd.

**Fredingstid:** Tidsrom frå siste gravlegging til grava kan takast i bruk til ny gravlegging.

**Festeavgift:** Ei årleg avgift pr. grav/gravstad

**Festetid:** Tidsperiode for ei festeavtale.

**Festar:** Den som står som part i ein festeavtale og er ansvarleg for å stell og vedlikehald av grav/gravstaden.

**Ansvarleg for grav:** Den som er ansvarleg for frigrav med stell og vedlikehald av grava.

**§ 3. FERDSEL PÅ GRAVPLASSANE**

Besøkande skal om mogeleg ferdast gåande, jf. gravferdsforskrifta § 9 (2). Hundar skal vere i band.

**§ 4. GRAVPLASSTILKNYTNING**

Avdøde personar i kommunen kan gravleggjast på kva som helst av gravplassane i kommunen. Som heimehøyrande i kommunen har dei rett på frigrav når grava blir tilvist. Har avdøde budd utanfor kommunen ein avgrensa periode, kan vedkomande blir rekna som heimehøyrande. Avdøde personar frå andre kommunar kan bli gravlagt i kommunen, mot at kostnadene ved gravferda og avgift som ved feste av grav vert betalt.

**§ 5. FREDNINGSTID**

Alle gravplassane i Stryn kommune har ei fredingstid på 30 år for både kistegraver, urnegraver og i minnelund. Gravplassmyndigheita kan vedta lenger fredingstid for einskilde graver.

**§ 6. FESTE AV GRAV**

Når kistegrav skal takast i bruk, er det høve til å feste ei grav ved sidan av, og etter godkjenning frå gravplassmyndigheita, for ei ekstra grav i tillegg når det er bruk for det. Desse gravene utgjer då ein gravstad.

Ved bruk av ordinær urnegrav, kan det ikkje bli festa grav ved sidan av.

Ved feste av grav ved sidan av den kistegrava som blir teken i bruk, er festetida 20 år. Når festetida/fredingstida er ute, kan gravstaden bli festa for nye fem år.

Når det er gått 60 år etter siste gravlegging, kan festet ikkje bli fornya utan etter særleg samtykke frå gravplassmyndigheita. Det kan søkast om fornya feste for 5 år av gongen inntil gravstaden vert 90 år etter siste gravlegging. Festaren skal varslast i god tid før festetida er ute. Er ikkje festet blitt fornya innan seks månader etter forfall, fell grava eller gravstaden attende til gravplassen.

Innbetalt festeavgift blir berre betalt tilbake dersom tilbakebetaling følgjer av bindande rettsreglar eller det ligg føre særlege grunnar.

Ingen kan bli gravlagd i festa gravstad utan festaren sitt samtykke. Dersom det ikkje er råd å hente inn samtykke frå festar, kan gravplassmyndigheita ta avgjerd om gravlegging.

Festar pliktar å melde adresseendring.

**§ 7. GRAV OG GRAVMINNE**

Ved opning av grav kan jord bli lagt på omkringliggande graver og gravutstyr kan mellombels bli flytta.   
Gravplassmyndigheita sørgjer for istandsetting igjen, og vil også sjå til at grava bli planert og tilsådd med gras etter gravlegging, så snart årstid og ver tillèt dette.

Montering av gravminne kan først skje etter at gravplassmyndigheita har godkjent gravminnet og merka staden der det skal stå. Etter gravlegging av kiste bør det gå seks månader før gravminne blir montert. Gravminne på urnegrav kan setjast opp med ein gong etter urnenedsetting.

Medan ein ventar på permanent gravminne, set gravferdsmyndigheita opp eit midlertidig merke med avdøde sitt namn.

På nyfesta gravstad skal gravminnet som hovudregel plasserast i bakkant av den grava som er tatt i bruk, og blir sentrert på gravstaden etter neste gravlegging.

Gravminnet er ansvarleg for grav/festaren sin eigedom.

**§ 8. PLANTEFELT**  
Framfor gravminnet er det høve til å opparbeide eit plantefelt i høgde med bakken omkring. Breidda på plantefeltet kan maksimalt vere lik breidda på gravminnet, med unntak av gravminne smalare enn 60 cm, der breidda kan vere opptil 60 cm. Lengda på plantefeltet kan vere maksimum 60 cm, målt frå bakkant av gravminnet. Plantar og vekstar skal ikkje vere høgare enn gravminnet eller gå utanfor plantefeltet. Av omsyn til brannfare er det ikkje høve til å pynte grava med faklar eller lys med open eld.   
Gravlykter skal vere festa i bakken. Dekorgjenstandar, lykter etc. må være plassert i plantefeltet og skal ikkje vere til hinder eller fare for vedlikehaldet inntil og rundt gravminne/plantefelt. Blomstervasar som vert plassert på grava skal ikkje vere laga av glas eller lett knuseleg materiale.

Det er høve til å ramme inn plantefelt med delt steinkant eller bedplate som fluktar med terrenget omkring. Bedplate og fundament for gravminne skal ikkje henge saman.

Dersom det ikkje er aktuelt å ha plantefelt, skal det vere grasbakke på alle sider av gravminnet.

Det er ikkje høve til å ramme inn grava med hekk eller liknande.

**§ 9. PLANTEMATERIALE**

Plantar, kransar og liknande materiale som blir nytta ved gravferd eller ved pynting av grav og som endar som avfall, skal vere fullt ut komposterbare.

**§ 10. STELL AV GRAV**

Kvar ansvarleg for frigrav eller gravfestar har rett og plikt til å stelle den grava vedkomande har ansvaret for. Plantefelt som ikkje blir tilplanta eller stelt skal såast til av den ansvarlege, eller bli sådd til av gravplassmyndigheita. Ansvarleg for grav eller festar pliktar å halde gravminnet sikra og i forsvarleg stand. Dette gjeld og vase, lykter og eventuelt andre pyntegjenstandar i plantefeltet.

Ansvarleg for grav eller festar kan gjere avtale om at kyrkjelege fellesråd, og den som får løyve til det etter § 13, kan utføre planting og stell av grav, samt montering, sikring og vedlikehald av gravminnet. Ein slik avtale fritek ikkje den ansvarlege eller festar frå det ansvaret dei har etter reglane som til ei kvar tid gjeld.

**§ 11. NAMNA MINNELUND**

Ved gravlegging i namna minnelund blir namn og data til avdøde ført på ei namneplate på felles minnesmerke. Namneplata kan innehalde eitt namn. Det er høve til å reservere plass til ei ny namneplate ved sida av, mot betaling av festeavgift. Reglane for frigrav er dei same som for ordinære graver, sjå §2 Definisjonar.

Graver i namna minnelund kan bli festa etter fredingstidas utløp på lik linje med andre graver på gravplassen.

Avgift for bruk av minnelund dekker kostnader til gravert namneplate, samt planting og vedlikehald av felles minnesmerke, og blir betalt når grava vert teken i bruk.

Minneplata er festar/ansvarleg for grav sin eigedom, også når den blir fjerna.

Det er ikkje høve til symbolsk flytting av namn frå eksisterande graver til namna minnelund.

Gravplassmyndigheita har ansvaret for felles planting og stell i minnelunden. Det er ikkje høve til å opparbeide eige plantefelt for grav i minnelund. Blomar og lys kan plasserast på tilrettelagde stadar ved minnesmerket.

**§ 12. BÅREROM**

Bårerom blir disponert av kyrkjelege fellesråd, og skal berre nyttast til oppbevaring av døde i tida fram til gravferda. Ingen har tilgang utan etter løyve. Liksyning kan berre skje etter samtykke frå den som står for gravferda, og vedkjem ikkje dei tilsette i kyrkjeleg fellesråd.

**§ 13. NÆRINGSVERKSEMD**

Næringsdrivande som ønskjer å drive verksemd på gravplassen skal hente inn løyve frå gravplassforvaltninga. Løyvet kan kallast tilbake dersom vedkomande ikkje rettar seg etter dei reglane som gjeld.

Slik verksemd kan berre omfatte montering, sikring og vedlikehald av gravminne og planting og stell av graver.

**§ 14. ARBEID PÅ GRAVPLASSANE**

Anleggs- og vedlikehaldsarbeid skal skje på kvardagar i arbeidstida (kl. 07:00-17:00) og må ikkje utførast på søndagar, heilagdagar eller offentlege høgtidsdagar. Ikkje noko arbeid på gravplassen må vere til sjenanse for seremoniar eller rituelle handlingar på gravplass eller i bygning på gravplass. Næringsdrivande kan berre køyre på gravplassen i den grad det er nødvendig for å utføre arbeidet. Slik køyring skal skje ekstra omsynsfullt.

**§ 15. VERN OG VERNEPLAN**

For følgjande gravplassar er det gjort vedtak om vern av einskildgraver:

Oppstryn gravplass: Gravfelta H, I, K, L og P.

Nedstryn gravplass: Gravfelta F, H, I og L.

Loen gravplass: Gravfelta A, H, I, T, U og Z.

Olden gamle gravplass: Gravfelta A, B, C, D, X og Y.

Olden nye gravplass: Gravfelt X.

Innvik gravplass: Gravfelta B, C, D, E og Z.

Utvik gravplass: Gravfelta A, B og C.

Randabygd gravplass: Gravfelta A, D og Y

For detaljer vert det vist til den vedtekne verneplanen.

Vern av gravminne føreset ei frivillig og skriftleg avtale mellom festar og gravplassmyndigheita. Verneplanen må på førehand være kjend for festar. Avtala inneber at gravminne ikkje kan endrast, kun haldast ved like i original stand. Eventuelt nye namn ved gjenbruk av grava, kan dei leggast til på eiga plate som vert montert i plantefeltet. Gravplassmyndigheita overtek som eigar og er ansvarleg for dei ei verna gravene når festetida er ute.

For tilviste graver på gravfelt som er verna, kan det stillast krav om at nye gravminne skal utformast i tråd med gravfeltets eigenart, som til dømes materialbruk, storleik og tekstkvalitet (font).

**§ 16. DISPENSASJON FRÅ VEDTEKTENE**

Gravplassforvaltninga kan i særlege tilfelle og innanfor ramma av gravferdslov og gjeldande forskrifter fråvike §§ 6, 7, 8, 12 og 15 i vedtektene.

**§ 17. IKRAFTSETTING OG OPPHEVING AV ELDRE VEDTEKTER**

Denne forskrifta om gravplassvedtekter trer i kraft frå 07.07.2023. Frå same dato blir vedtektene, sist godkjende av Bjørgvin bispedømeråd 15.02.2013, for gravplassane i Stryn kommune, Vestland fylke, oppheva.